Tarybos reglamentas (EEB) Nr. 801/87
1987 m. kovo 16 d.
iš dalies keičiantis Reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo
EUROPOS SĄJUNGOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1] su paskutiniais pakeitimais, padarytais Reglamentu (EEB) Nr. 3769/85 [2], ypač į jo 3 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę [3],
atsižvelgdama į Audito Rūmų nuomonę [4],
kadangi 1987 ir 1988 metais išimties tvarka turėtų būti imamasi papildomų priemonių sviesto realizavimui iš valstybinių atsargų pagreitinti bei taisyklėms tai finansuoti nustatyti, kad susidariusios biudžetinės išlaidos būtų paskirstytos keleriems metams;
kadangi dėl to finansavimas iš EŽŪOGF Garantijų skyriaus, skirtas išlaidoms, susijusioms su 1987 ir 1988 finansiniais metais patirtais pardavimų nuostoliais, turėtų būti atidėtas iki 1989 metų; kadangi šios išlaidos turėtų būti pradėtos finansuoti 1989 finansiniais metais ir tais finansiniais metais turėtų būti apribotos 25 %, o likusieji 75 % turėtų būti išmokėti dalimis po 25 % per kitus trejus finansinius metus;
kadangi siekiant, kad šios priemonės turėtų maksimalų poveikį, jas būtina priimti nedelsiant;
kadangi Tarybos reglamentas (EEB) Nr. 1883/78 [5] su paskutiniais pakeitimais, padarytais Reglamentu (EEB) Nr. 1334/86 [6], atitinkamai turėtų būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1883/78 4 straipsnio 1 dalis yra papildoma šiomis pastraipomis:
"Jei, darant nuorodą į šią nuostatą, 1987 ir 1988 metais organizuojant bendrąją pieno ir pieno produktų rinką imamasi ypatingų priemonių dėl sviesto iš viešųjų atsargų realizavimo, pardavimo nuostoliai pradedami finansuoti 1989 metais, o finansavimas ribojamas 25 % nuo prarastos sumos, užregistruotos konkrečiais finansiniais metais. Likusieji 75 % išmokami dalimis po 25 % per kitus trejus finansinius metus. Nesant neišvengiamų kliūčių, finansavimas bus suteiktas per pirmuosius tris kiekvienų konkrečių metų mėnesius.
Pardavimo nuostoliai yra lygūs skirtumui tarp perkeltų kiekių vertės, kaip yra nurodyta Reglamento (EEB) Nr. 3247/81 [1] OL L 327, 1981 11 14, p. 1. 1 straipsnio 1 dalies c punkte, ir vertės tų kiekių, kurie buvo realizuoti remiantis priemone, minima pirmesnėje pastraipoje.
Taip apskaičiuotų dėl nuostolių neatlygintinų sumų palūkanų norma nustatoma pagal 5 straipsnį."
2 straipsnis
Šis reglamentas įsigalioja kitą dieną po jo išspausdinimo Europos Bendrijų oficialiajame leidinyje.
Jis taikomas nuo 1986 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. kovo 16 d.